Ettepanekuga kavandatakse lisada mahepõllumajanduslike toodete märgistamise praegusele õigusraamistikule piiratud ja sihipärased eeskirjad. Need eeskirjad ei lähe kaugemale sellest, mis on vajalik mahepõllumajandusliku lemmikloomatoidu märgistamise eeskirjade kehtestamise eesmärgi saavutamiseks.

Ettepanek on kooskõlas määrusega (EL) 2018/848. Kavandatud mahepõllumajandusliku lemmikloomatoidu märgistamise eeskirjad kajastavad toidu märgistamise eeskirju, sealhulgas kohustuslikku nõuet kasutada müügipakendis toidu pakendil Euroopa Liidu mahepõllumajandusliku tootmise logo. Nimelt on nende toodete märgised mõeldud samadele klientidele: lemmikloomatoit ja toit (sealhulgas müügipakendis toit) on mõlemad suunatud jaemüügis lõpptarbijatele.

Võimaldades tootjatel kasutada oma toodete reklaamimisel Euroopa Liidu mahepõllumajandusliku tootmise logo, toetatakse ettepanekuga väikest, kuid kasvavat lemmikloomatoidu sektorit. Ühtlasi aitab ettepanek kaasa mahepõllumajanduse arengule, kuna luuakse võimalus anda lisaväärtus mahepõllumajanduslikele kõrvalsaadustele, mida võidakse kasutada lemmikloomatoidu tootmisel. See on kooskõlas rohelise kokkuleppega, strateegiaga „Talust taldrikule“ ja bioloogilise mitmekesisuse strateegiaga, mahepõllumajandusliku tootmise arendamise tegevuskavaga ning eesmärgiga, mille kohaselt peaks mahepõllumajandusmaa moodustama 2030. aastaks 25 % ELi kogu põllumajandusmaast.

Ühest küljest teavitatakse ettevõtjaid vastavalt määruse (EL) 2018/848 III lisa punktile 2.1.2 mahepõllumajanduslike, üleminekuaja ja mittemahepõllumajanduslike koostisainete koostisest ja osakaalust söödas. Kui aga sööta müüakse jaemüügis otse lõpptarbijale, puuduvad praegu eeskirjad söödas sisalduvatest mahepõllumajanduslikest koostisainetest teavitamise kohta, juhul kui kõik põllumajanduslikud koostisosad ei ole mahepõllumajanduslikud. Lisaks on toidu ja lemmikloomatoidu märgised mõeldud samadele klientidele: lemmikloomatoit ja toit (sealhulgas müügipakendis toit) on mõlemad suunatud jaemüügis lõpptarbijatele.

Kavandatud eeskirju mahepõllumajandusliku lemmikloomatoidu märgistamise kohta on vaja liikmesriikides vahetult kohaldada. Euroopa Parlamendi ja nõukogu määrus on asjakohane vahend mahepõllumajandusliku lemmikloomatoidu märgistamise erieeskirjade vastuvõtmiseks, võttes arvesse asjaolu, et praegu kehtiv õiguslik alus on määrus (EL) 2018/848.

•Selgitavad dokumendid (direktiivide puhul)

EI KOHALDATA

•Ettepaneku sätete üksikasjalik selgitus

Ettepanekuga kavandatakse kehtestada mahepõllumajandusliku lemmikloomatoidu märgistamise erieeskirjad. Selleks et lemmikloomatoitu tohiks märgistada mahepõllumajanduslikuna ja et see saaks kanda Euroopa Liidu mahepõllumajandusliku tootmise logo, peavad mahepõllumajanduslikud koostisosad moodustama vähemalt 95 % toote põllumajanduslike koostisosade kaalust. Kui mahepõllumajanduslikud koostisosad moodustavad alla 95 % toote põllumajanduslike koostisosade kaalust, võib viidet mahepõllumajanduslikele koostisosadele kasutada koostisosade loetelus üksnes seoses mahepõllumajanduslike koostisosadega, nii et mahepõllumajanduslike koostisosade kogusisaldus märgitakse proportsionaalselt põllumajanduslike koostisosade üldkogusega.

2022/0390 (COD)

Ettepanek:

EUROOPA PARLAMENDI JA NÕUKOGU MÄÄRUS

mahepõllumajandusliku lemmikloomatoidu märgistamise kohta

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Liidu toimimise lepingut, eriti selle artikli 43 lõiget 2,

võttes arvesse Euroopa Komisjoni ettepanekut,

olles edastanud seadusandliku akti eelnõu liikmesriikide parlamentidele,

võttes arvesse Euroopa Majandus- ja Sotsiaalkomitee arvamust,

võttes arvesse Regioonide Komitee arvamust,

toimides seadusandliku tavamenetluse kohaselt

ning arvestades järgmist:

(1)Euroopa Parlamendi ja nõukogu määruses (EL) 2018/848 on sätestatud sööda märgistamise eeskirjad ning määrust kohaldatakse nii toiduloomade sööda kui ka lemmikloomade sööda, st lemmikloomatoidu suhtes. Kuigi kõnealuse määruse kohaselt on mahepõllumajandusliku sööda tootmisel lubatud kasutada põllumajandusest pärit mittemahepõllumajanduslikke koostisosi, ei saa müüginimetuses kasutada mahepõllumajanduslikule tootmisele viitavat mõistet, kui kõik põllumajanduslikud koostisosad ei ole mahepõllumajanduslikud, isegi kui need moodustavad ainult väga väikese osa. Selline sööt ei tohi olla märgistatud ka Euroopa Liidu mahepõllumajandusliku tootmise logoga. Seetõttu ei saa lõpptarbijad ka otsest teavet selle kohta, kas toode vastab mahepõllumajandusliku tootmise eeskirjadele.

(2)Ettevõtjaid teavitatakse kooskõlas määruse (EL) 2018/848 III lisa punktiga 2.1.2 mahepõllumajanduslike, üleminekuaja ja mittemahepõllumajanduslike koostisainete koostisest ja osakaalust söödas. Kui aga sööta müüakse jaemüügis otse lõpptarbijale, puuduvad praegu eeskirjad söödas sisalduvatest mahepõllumajanduslikest koostisainetest teavitamise kohta, juhul kui kõik põllumajanduslikud koostisosad ei ole mahepõllumajanduslikud. See puudutab eelkõige lemmikloomatoitu.

(3)Enne määruse (EL) 2018/848 kohaldamist ja kooskõlas komisjoni määruse (EÜ) nr 889/2008 artikli 95 lõikega 5 olid teatavad liikmesriigid kehtestanud riiklikud eeskirjad või tunnustanud erasektori standardeid, mis võimaldasid lemmikloomatoidu müüginimetuses kasutada mahepõllumajanduslikule tootmisele viitavat mõistet, kui mahepõllumajanduslikud koostisosad moodustasid vähemalt 95 % toote põllumajanduslike koostisosade kaalust, kajastades nii mahepõllumajanduslikku töödeldud toitu käsitlevaid eeskirju.

(4)Mahepõllumajandusliku lemmikloomatoidu märgistamise eeskirjad liidu tasandil peaksid seega vastama mahepõllumajandusliku toidu märgistamise eeskirjadele ja nende puhul tuleks võtta arvesse, et mõlemat tootekategooriat müüakse peamiselt lõpptarbijatele jaemüügi tasandil. Teave mahepõllumajandusliku tootmise eeskirjade järgimise kohta tuleks esitada läbi selle, et müüginimetustes kasutatakse mahepõllumajanduslikule tootmisele viitavaid mõisteid ning kasutatakse Euroopa Liidu mahepõllumajandusliku tootmise logo. Selleks et suurendada teadlikkust mahepõllumajandusliku tootmise eeskirjade järgimisest, peaks Euroopa Liidu mahepõllumajandusliku tootmise logo olema kohustuslik kogu pakendatud lemmikloomatoidu puhul, mis vastab määrusele (EL) 2018/848 ja käesolevale määrusele ning on toodetud liidus, nagu see on nõutav müügipakendis toidu puhul vastavalt määruse (EL) 2018/848 artikli 32 lõike 1 punktile b.